Eisaku Sato
Eisaku Sato var en japansk politiker, der var premierminister i årene 1964-1972. Sato modtog i 1974 Nobels Fredspris for sit arbejde med at holde Japan atomvåbenfrit. Han var bror til Kishi Nobusuke.
Sato arbejdede i årene 1924-1948 i Jernbaneministeriet. I 1949 blev han valgt til Underhuset og besad fra 1951 flere ministerposter, blandt andet finansministerposten fra 1958 til 1960. I 1964 blev Sato præsident for LDP og dermed premierminister. Under hans regering fortsatte Japans økonomiske vækst og udviklingen af velfærdsstaten. Udenrigspolitisk fik Sato i 1965 normaliseret forholdet til Sydkorea, og efter en aftale med USA fik Japan fra 1972 fuld kontrol over Okinawa. Til gengæld fik USA lov til at beholde tropper på øerne. 